от проведено редовно заседание на Комисията по труда, социалната и демографската политика на 11 септември 2019 г.\n1. Отговори на актуални устни въпроси, отправени от членовете на Комисията по труда, социалната и демографската политика към министъра на труда и социалната политика, на основание чл. 29 от Правилника за организацията и дейността на Народното събрание.\n2. Законопроект за изменение и допълнение на Закона за електронното управление, № 902-01-41, внесен от Министерски съвет на 5 август 2019 г.\n3. Законопроект за изменение и допълнение на Закона за висшето образование, № 902-01-42, внесен от Министерски съвет на 12 август 2019 г.\nСписъкът на присъствалите народни представители – членове на Комисията, и списъкът на гостите се прилагат към протокола.\nЗаседанието беше открито в 14,30 ч. и ръководено от председателя на Комисията господин Хасан Адемов.\nПРЕДС. ХАСАН АДЕМОВ: Добър ден, колеги!\nИмаме необходимия кворум. Откривам първото редовно заседание на Осмата сесия на Четиридесет и четвъртото Народно събрание.\nПожелавам на всички колеги успешна сесия! Знаете, че няма да бъде лека, но така или иначе Социалната комисия трябва да бъде на ниво.\nДневният ред за днешното заседание:\nЗа – 18, против и въздържали се – няма.\nОТГОВОРИ НА АКТУАЛНИ УСТНИ ВЪПРОСИ, ОТПРАВЕНИ ОТ ЧЛЕНОВЕТЕ НА КОМИСИЯТА ПО ТРУДА, СОЦИАЛНАТА И ДЕМОГРАФСКАТА ПОЛИТИКА КЪМ МИНИСТЪРА НА ТРУДА И СОЦИАЛНАТА ПОЛИТИКА, НА ОСНОВАНИЕ ЧЛ. 29 ОТ ПРАВИЛНИКА ЗА ОРГАНИЗАЦИЯТА И ДЕЙНОСТТА НА НАРОДНОТО СЪБРАНИЕ.\nДавам думата на колегите от ГЕРБ.\nЗаповядайте, д-р Папашимов.\nЮЛИЯН ПАПАШИМОВ: Уважаеми господин Председател, уважаеми господин Министър, уважаеми колеги! Изтекоха нормативните срокове за работодателите да назначават хора с трайни увреждания, съгласно квота, определена със Закона за хората с увреждания.\nМоят въпрос към Вас, господин Министър, е: създаден ли е ред за упражняване на контрол от страна на Инспекцията по труда, който да гарантира изпълнението на квотите? Благодаря Ви.\nПРЕДС. ХАСАН АДЕМОВ: И аз Ви благодаря, уважаеми господин Папашимов.\nМИНИСТЪР БИСЕР ПЕТКОВ: Благодаря Ви.\nУважаеми господин Председател, уважаеми госпожи и господа народни представители, уважаеми гости на днешното заседание! Позволете ми и аз да се присъединя към пожеланията на председателя на Комисията за ползотворна нова сесия!\nДа пристъпя към отговор на въпроса, който господин Папашимов отправи, свързан с действията по изпълнение на едно законово задължение за работодателите, въведено с приетия Закон за хората са увреждания. Това задължение за работодателите да предприемат действия за изпълнение на квотите за назначение на хора с увреждания, както знаете, се отнася за част от тях – за средните и големи предприятия, които са с численост на персонала над 50 човека, като то ефективно влезе в сила от 2 юли. Имайки предвид, че допълнителната уредба беше предвидена и направена в Правилника за прилагане на Закона за хора с увреждания, който беше приет в тримесечен срок от влизане в сила на закона и беше обнародван на 2 април 2019 г., в тримесечен срок, съгласно Правилника, работодателите трябваше да предприемат за тази година съответните действия за изпълнение на това задължение. Така че ефективно срокът за предприемане на действия от страна на задължените работодатели е 2 юли.\nВ рамките на този срок двете агенции към Министерството, които имат отношение по прилагане на Закона – Агенцията по заетостта и Агенцията за хора с увреждания, предприеха съответните действия. Главна инспекция по труда това, което направи, е своевременно да приеме предвидените вътрешни правила за осъществяване на специализирания контрол по изпълнение на това задължение, към които Вътрешни правила има приложение за критериите, по които се освобождават от задължението работодатели, при които работещите работят в специфични условия на труд и фактори на производствената среда, които не позволяват наемането на хора с увреждания. Допълнително изпълнителният директор на Главна инспекция по труда издаде и указания за прилагане на тези вътрешни правила, така че към началото на месец юли имаше готовност на практика за прилагане на тези действия между двете агенции – Агенция по заетостта и Главна инспекция по труда, установено взаимодействие, обмен на данни с оглед на това своевременно да се получават данни от контролния оран, от ГИД за това какви лица, хора с увреждания са насочени към работодателите в отговор на техните заявки за назначаване на хора с увреждания на конкретни места.\nТвърдя, че процесът сработи още в началото на месец юли. Главна инспекция по труда, приемайки и някакъв период на толеранс по отношение на работодателите, включи в обсега на пълните си планирани проверки проверка и на това задължение, а с оглед на специализирания контрол, след като идентифицира всички работодатели, които попадат в тази група, изиска от тях да представят по стандартна форма, под формата на един информационен лист, как изпълняват тези задължения. Тази информация постъпва в Главна инспекция по труда. Ще ми е трудно да коментирам и да посоча конкретни данни, но процесът на контрол вече се осъществява.\nТова, което мога да спомена и е по-любопитно, е, че към момента 78 работодатели са предпочели да платят така наречената компенсационна такса, в случай че те не назначават хора с увреждания на квотата. Знаете, че Законът предвижда размерът на тази компенсационна такса да е 30% от минималната работна заплата месечно и към момента са постъпили по сметка на Главна инспекция по труда от тази компенсационна такса около 52 хил. лв. Останалите работодатели съответно рапортуват за изпълнено задължение, а това доколко то на практика е изпълнено, ще се установява в проверките, които ГИД осъществява на база на вътрешните правила, на база на критериите за освобождаване, поради фактори на работната среда.\nРазбира се, да припомня, че Вие като законодатели предвидихте и още една възможност, алтернативни мерки, които Правилникът съответно специфицира за изпълнение на това ново задължение за българските работодатели – в обичайна работна среда да назначават, съгласно отредената квота, която да припомня също е: до едно лице за работодатели с численост от 50 до 99, и 2% за работодатели с численост над 100. Благодаря.\nПРЕДС. ХАСАН АДЕМОВ: Благодаря, уважаеми господин Министър.\nГосподин Папашимов – реплика.\nЮЛИЯН ПАПАШИМОВ: Благодаря Ви, господин Председател.\nНямам реплика. Искам да благодаря на господин Министъра за изчерпателния отговор. Благодаря Ви.\nПРЕДС. ХАСАН АДЕМОВ: Благодаря.\nКолеги от „БСП за България“, заповядайте.\nНАДЯ КЛИСУРСКА: Уважаеми господин Председател, уважаеми колеги! Уважаеми господин Министър, въпросът ми е свързан с възнагражденията на социалните работници и с осигуряване качество на по-добри условия на труд.\nКакто знаете, в края на миналата година и в началото на тази беше прието изцяло ново законодателство в сферата на решаване проблемите на хората с увреждания и социалните услуги, но това доведе до вменяване и на нови много по-отговорни ангажименти на социалните работници. За съжаление, с бюджета през миналата година увеличението на възнагражденията на социалните работници е незавидно и както Вие твърдите във Ваши интервюта, които давате – 60% от работещите в социалната сфера получават възнаграждения близки до минималната работна заплата.\nПредстои новата бюджетна процедура и това, че в Закона за социалните услуги ние сме регламентирали и въвеждането на стандарт, този стандарт ще влезе в сила от 2021 г., което означава, че социалните работници отново ще получават тези незавидни възнаграждения.\nИскам да Ви кажа, че имам доста сигнали като представител на Комисията по труда и социалната политика, имам сигнали от цялата страна, че вменените им задължения по изготвяне на индивидуална оценка, паралелно с приемането на заявления за отопление, са довели до огромно полагане на извънреден труд, който не се компенсира.\nВ тази връзка въпросът ми е: какво предвиждате за възнагражденията на социалните работници за следващата година? Зная, че ще има такъв стандарт, но той е отложен към 2021 г. И какви мерки ще предприемете за компенсиране полагането на този извънреден труд с оглед те да получат едни нормални възнаграждения срещу труда, който са положили? Благодаря.\nПРЕДС. ХАСАН АДЕМОВ: Благодаря Ви, уважаема госпожо Клисурска.\nМИНИСТЪР БИСЕР ПЕТКОВ: Уважаеми господин Председател, уважаеми госпожи и господа народни представители! Уважаема госпожо Клисурска, поставяте един наистина много важен и актуален въпрос, свързан с възнаграждението на социалните работници. Разбирам от формулировката на въпроса, че тук имате предвид не само социалните работници, работещи в системата на Министерството на труда и социалната политика, в частност Агенцията за социално подпомагане, но и в социалните услуги.\nВъпросът за тяхното възнаграждение стои на вниманието и на Министерството, и на правителството. Знаете, че беше заявено намерение от страна на премиера за увеличаване на възнагражденията в публичния сектор, което ще бъде осигурено с новия бюджет. Това, което аз ще пледирам като министър, е това увеличение специално за Агенция социално подпомагане да бъде по-високо от това, което ще бъде предвидено като цяло за държавните служители и за работещите в публичния сектор, за да може да се компенсира това изоставане в нарастването на тяхното възнаграждение спрямо нарастването на възнаграждението в други сектори като образование, здравеопазване и така нататък.\nУвеличение има, както знаете. Тази година разходите за персонал на Агенцията за социално подпомагане бяха увеличени с около 13%, но разпределено на всички и още повече допълнителните отговорности, които бяха възложени по изпълнението на Закона за хората с увреждания, Закона за личната помощ и така нататък, не съответстват на възнагражденията и увеличението на възнаграждението, което получиха.\nТова е, което аз ще защитавам в тази бюджетна процедура за работещите в Агенция „Социално подпомагане“ – една от агенциите към Министерството на труда и социалната политика, да бъде по-високо от средното увеличение.\nПо отношение на възнаграждението на социалните работници в социалните услуги, които знаете, че са държавно делегирана дейност и финансирането става чрез бюджетите на съответните общини, този въпрос се решава в рамките на единния разходен стандарт. В приетите по-рано през годината постановления е предвидено съответното увеличение в разходните стандарти, което да компенсира очакваното нарастване на минимална работна заплата и така нататък. Като Министерство винаги сме изразявали позиция пред Министерството на финансите, че особено за услугите с 24-часова грижа увеличението е недостатъчно, то трябва да бъде по-високо и с оглед на това да осигури възможност на нарастване заплащането на работещите в тези услуги.\nПРЕДС. ХАСАН АДЕМОВ: Благодаря Ви, уважаеми господин Министър.\nГоспожо Клисурска – право на реплика.\nНАДЯ КЛИСУРСКА: Уважаеми господин Министър, отговорът Ви на въпроса беше много общ и в крайна сметка не влязохте в конкретика.\nЗа мое голямо съжаление, Вие много добре знаете, има голяма петиция, искане от страна на социалните работници техните основни базови възнаграждения да бъдат увеличени с 40%. Това действително е справедливо.\nТова, което Вие казахте, че ще се борите за по-високо увеличение, ако то е в рамките на тези отново 13% по никакъв начин няма да се спре течът на кадри от социалната към образователната сфера. Аз смятам, че Вашата позиция трябва да е изключително сериозна по отношение отстояването на тези искания.\nДругата ми част от въпроса не получи отговор, а става въпрос за огромния положен извънреден труд. В доста от изказванията на директори на дирекции за социално подпомагане и служители твърдят, че се правят едни формални междинни оценки. Знаете, че възнагражденията на служителите минават през това оценяване. Те са формални, положеният извънреден труд не се отразява.\nВ тази връзка се надявам, казвам го като една препоръка, Министерството на труда и социалната политика да проучи каква е ситуацията с този положен извънреден труд и в крайна сметка всички социални работници, които наистина са подложени на много нови вменени задължения, да получат компенсация за това.\nУважаеми господин Министър, право на дуплика.\nМИНИСТЪР БИСЕР ПЕТКОВ: Благодаря Ви, уважаеми господин Председател.\nУважаема госпожо Клисурска, до момента към министъра на труда и социалната политика не са постъпвали сигнали за положен и незаплатен извънреден труд. Казвайки това не казвам, че няма такива случаи, но Вие добре знаете, че министърът на труда не е работодател или орган по назначаване, ако трябва да бъда по-точен. Така че не мога да Ви отговоря на този въпрос. Вярвам, че се спазва стриктно трудовото законодателство.\nПо отношение на искането за 40% увеличение – да, аз съм запознат. Това е искане на една от синдикалните организации, но още когато то беше поставено, моят отговор е, че то е неизпълнимо в рамките на възможностите, които има. Знаете, че предвиденото увеличение на учителите – приоритетният сектор в управленската програма, е предвидено да е с 20%. В случая работим да постигнем възможното, реалистичното увеличение на заплащането на разходите за персонал.\nТова, което искам също да допълня, че тази година за първи път чрез предоставяне по бюджета на Министерството на труда и социалната политика на сума, която е за сметка на авансово изплатени и верифицирани разходи по Оперативната програма, бяха осигурени допълнително 3,5 млн. лв. по бюджета на Агенцията за социално подпомагане за капиталови ремонти, защото това е 7 пъти от стандартния годишен бюджет на агенцията, което позволява да се подобрят условията на труд, защото, както знаете, в много места от тези 47 дирекции, условията на труд не са на необходимото равнище. Това е също част от политиката за подобряване на условията на труд в Агенцията. Слава богу времената, не много отдавна, в които в Агенцията нямаше хартия, нямаше консумативи, нямаше столове, нямаше бюра мисля, че са безвъзвратно отминали. Това се прави, ще продължава да се прави непоколебимо.\nСледващия въпрос ще се опитам да го формулирам аз.\nУважаеми господин Министър, уважаеми дами и господа народни представители, в медийното пространство, в публичното пространство се появи идея за актуализация на Стратегията за заетост. Ако може с няколко думи да кажете поне на този етап с информацията, с която разполагате, кое налага тази актуализация, от една страна? И от друга страна, кои са основните положения, които ще намерят място в бъдещата Стратегия за заетост?\nМИНИСТЪР БИСЕР ПЕТКОВ: Уважаеми доктор Адемов, уважаеми госпожи и господа народни представители, уважаеми гости, Министерството на труда и социалната политика пристъпи към подготовка нова Стратегия за заетост за новия период до 2030 г., тъй като срокът на следващата Стратегия за заетост изтича през 2020 г.\nТова, което е направено до момента, е сформиране на представителна работна междуинституционална, която, първо, да анализира резултатите от прилаганата Стратегия по заетост, да анализира ефективността от националните програми и мерки по ежегодните национални планове за действие по заетостта. И на база на този анализ, на база на прогнозите за търсенето и предлагането, знаете, че Министерството извършва средносрочни и дългосрочни прогнози на пазара на труда, и, разбира се, европейските насоки в политиката по заетостта да разработи нова стратегия за заетостта.\nОчакваме това да се случи в рамките на следващата година, работата е в начален стадий, но това, което смятаме, че трябва да бъде изведено като приоритетни направления в новата Стратегия за заетост, е, първо, да се подсили предлагането на труд, на работна сила на пазара на труда с оглед на демографското свиване на населението в работоспособна възраст. Целта е да се мобилизира голяма част от неактивната работна сила, от неактивните лица, които са винаги един резерв за пазара на труда и в рамките на настоящата стратегия те са приоритетна група. Знаете, че има Национална програма за активиране на неактивни лица. Знаете, че има операции, готови за работа, на Оперативната програма, които са насочени точно към тази група, но там има още резерви. По този начин – чрез включване на хора от уязвимите групи, да речем и хора с увреждания, дългосрочни безработни, младежката група също продължава да е приоритетна като продължение на гаранция за младежта, да се компенсира този недостиг на работна сила, който се очертава в резултат на неблагоприятни демографски прогнози.\nВторото направление е свързано с повишаване на качеството на работната сила, на нейната пригодност спрямо потребностите на пазара на труда, изискванията на работодателите – всички тези промени, които бъдещето на труда ще ни донесе, и инвестиране в необходимите умения на работната сила в 21 век. Безспорно е, че водещо ще бъде инвестирането в дигитални компетентности. Това ще бъде и една от приоритетните задачи на Оперативната програма „Развитие на човешките ресурси“ в следващия програмен период. Знаете, че очакванията са, че ресурсът ще се увеличи с около 70% - над 4 млрд. лв., което ще позволи не само досегашните програми и операции да продължат, но и да се надгради и да се инвестира в човешки капитал, в умения на работната сила, която, макар и намаляваща като количество, би трябвало да има необходимото качество, структура, така че да не възпрепятства икономическия растеж. Благодаря Ви.\nЗададох този въпрос, защото изготвянето на един такъв стратегически документ, какъвто е този, за който говорим в момента – Стратегията за заетост, изисква една широка публична дискусия от гледна точка на предизвикателства през следващите няколко години. Вие знаете и сутринта във Ваше интервю заявихте, че се задават вече първите признаци на рецесия. Пазарът на труда трябва да бъде подготвен както пред тези предизвикателства, които казахте Вие, от една страна. Другите предизвикателства са свързани със застаряване на населението и намаляване в България. Ключовите компетенции на хората, ангажирани на пазара на труда, в ерата на новите дигитални технологии ще бъдат съвършено различни от тези, които са към днешна дата. От тази гледна точка пазарът на труда и участниците в пазара на труда трябва да бъдат готови с инструментите, за които Вие споменахте, трябва да бъдат подготвени, за да могат да отговорят на предизвикателствата на новите пазарни условия.\nВие знаете, че в досегашната стратегия е заложен един критерий, който е за броя на заетите – 76%. Надявам се, че до края на следващата година този показател ще бъде изпълнен, защото заетостта към днешна дата вече наближава тези стойности, които са в сегашната Стратегия за заетост. Пак повтарям – добре е тази стратегия за заетост впоследствие да бъде разгледана и в Комисията по труда, социалната и демографската политика, за да може и колегите евентуално да имат информация за това, което се случва и ако имат предложения да намерят място в Стратегията, защото тя е Национална стратегия за заетост и ангажира всички български граждани. Благодаря още веднъж.\nДуплика, ако искате.\nМИНИСТЪР БИСЕР ПЕТКОВ: Благодаря.\nСамо да потвърдя, че когато тази проектостратегия бъде разработена от работната група, тя ще бъде обект на обществени консултации и, разбира се, ще бъде обект на обсъждане и в Комисията по труда, социалната и демографската политика, за да може да имаме обща визия за пазара на труда, който е много динамичен, не се изключват и промени от сегашната ситуация. Стратегията, още повече тя е с по-дълъг хоризонт, трябва да предвижда направления, мерки и визия, която да поглежда доста далеч напред в бъдещето. Вие знаете, че реално държавната политика на пазара на труда се осъществява чрез годишните национални планове за действие по заетостта, където се предвиждат програмите и мерките, които се прилагат от държавата и от работодателите на пазара на труда. Благодаря.\nУважаеми господин Поповски, имате думата да зададете Вашия въпрос.\nКАЛИН ПОПОВСКИ: Уважаеми господин Председател, уважаеми господин Министър, уважаеми колеги! Аз също искам от групата на „Обединени патриоти“ да пожелая една ползотворна есенна сесия на нашата комисия, която е една от най-ангажираните парламентарни комисии със сериозни социални проблеми на държавата и на Министерството в частност.\nПървият ми въпрос е: какви мерки реализира Министерството на труда и социалната политика за задържане на младите хора в страната и за борбата с негативната демографска тенденция? Благодаря Ви.\nПРЕДС. ХАСАН АДЕМОВ: Благодаря, уважаеми господин Поповски.\nУважаеми господин Министър, имате право на отговор.\nУважаеми госпожи и господа народни представители, уважаеми господин Поповски, това, което прави Министерството на труда и социалната политика по отношение на младите хора, които учат и работят в чужбина, е чрез организирането на кариерни форуми да предоставя възможност на нашите сънародници да получат информация от първа ръка, както се казва, за актуалното социално-икономическо състояние на страната, за състоянието на пазара на труда, равнищата на възнаграждения, предлаганите работни места, нива на възнаграждение и така нататък, както и, разбира се, да бъдат запознати със социалните права, които действащото законодателство им дава, като право на отпуск, на обезщетение, различните видове отпуски, които са предвидени в Кодекса на труда и съответно обезщетение в Кодекса за социално осигуряване.\nЗа тази година беше изготвена една програма за провеждане на кариерни форуми в европейски градове, където има най-много български студенти. Четири от тези форуми вече бяха проведени – във Виена, Лондон, Кьолн и Мюнхен, мога да кажа при голям интерес, стотици млади българи, които посещават тези форуми. Министерството съответно кани работодатели, особено фирми, които имат чуждестранни капитали, но с присъствие на българския пазар на труда, които вземат участие в тези кариерни форуми и съответно правят конкретни оферти към участниците.\nСчитаме, че по този начин даваме възможност на българите, които завършват своето образование в европейските университети, да получат достатъчно пълна информация за възможностите за тяхната професионална реализация в Родината и се радваме, че немалка част от тях избират този път, тоест приемат офертите, връщат се.\nПредстои такъв форум да се организира в Хага, той е в процес на организация – на 5 октомври. Това, което планираме, е до края на годината да организираме подобни форуми и в други градове, като Одеса, където също има немалко българи, които живеят там. По този начин смятаме, че правим една стъпка за връщане на част от младите българи в Родината им – нещо, което всички искаме. Министерството със своя ресурс за тази година това изведе като задача и се опитваме да го реализираме със съдействието на една организация „Български кариерен форум“ и на работодателите, които откликват на поканата, присъстват, представят възможности за работа, конкретни оферти. И обратната връзка, която получаваме, че вече имаме десетки случаи на приети оферти и на върнали се българи, които започват работа в България, след като са завършили добро образование в чужбина. Благодаря.\nГосподин Поповски – реплика.\nКАЛИН ПОПОВСКИ: Аз разбирам Вашия отговор в две направления. Единият е наистина да върнем тези български студенти, които учат на Запад, да дойдат да се реализират тук. Това е едното важно нещо. И другото, вторият форум, който споменахте – в Одеса, привличането на българите, които са с български корени, български произход и българско самосъзнание, които са един демографски резерв на страната ни в този тежък момент. Макар че техните предци са излезли от България преди 100, 200 и повече години, наистина това е много важно, защото тези хора милеят за България, имат и такава тенденция като дойдат да учат тук да останат и в България. Така че този форум в Одеса е не по-малко важен от другия. Благодаря Ви.\nГосподин Министър, желаете ли дуплика?\nМИНИСТЪР БИСЕР ПЕТКОВ: Съгласявам се напълно с казаното от доктор Поповски.\nВторият кръг въпроси – колеги от ГЕРБ, заповядайте.\nНИКОЛАЙ СИРАКОВ: Уважаеми господин Председател, уважаеми господин Министър, колеги! Моят въпрос е сходен с въпроса на доктор Адемов, който беше преди малко. По-скоро ме интересува в една малко по-специфична, тясна насоченост, това е проблем от нашия регион – инвестициите, които се случват през последните няколко години, изискват специализирана и висококвалифицирана работна ръка. Въпросът ми е: има ли някакви средства, методи, какъв е подходът на Министерството при разработването на политиките по заетост, както и каква е ролята на Агенцията по заетостта в точно този отрязък – високоспециализирана квалифицирана работна ръка? Предприемат ли се някакви мерки? Благодаря.\nПРЕДС. ХАСАН АДЕМОВ: Благодаря Ви, уважаеми господин Сираков.\nУважаеми госпожи и господа народни представители, уважаеми господин Сираков, да, наред с дългосрочната визия, която разработваме за пазара на труда чрез този документ – Стратегия по заетостта, със съдействието, разбира се, и на Агенцията по заетостта като обществен посредник на пазара на труда и като прилагаща политиките в областта на заетостта, правим съответните проучвания на текущото търсене или краткосрочното търсене на работна сила.\nТук ще спомена нещо, което се прави от миналата година, съгласно Закона за насърчаване на заетостта, Агенцията по заетостта два пъти годишно провежда проучване сред работодателите на търсенето на работна ръка. В момента е в ход четвъртото проучване. То се осъществява съответно от Бюрата по труда със съдействието на комисиите о заетостта към Областните съвети за развитие. И е един добър инструмент, който дава информация за това какви са очакванията, какво е търсенето на работодателите за следващите 12 месеца, така че да се настроят съответно политиките, мерките спрямо това, което пазарът на труда и работодателите като търсещи работна сила очакват и имат като потребност.\nАгенцията по заетостта публикува резултатите от тези проучвания. Това, което мога да спомена на база на третото проучване, което е завършено и резултатите от което бяха оповестени, е, че както и Вие във въпроса споменахте, най-големият проблем на работодателите, който проличава от тези проучвания е съответно недостигът на специализирани кадри с висше и средно образование, и с по-висока степен на образование, като машинни оператори и така нататък. За този недостиг те сигнализират. Също така търсене на работници с по-висока квалификация като учители, медицински сестри, машинни инженери и така нататък е проблем. Има заявено увеличаващо се търсене, което надвишава предлагането. Това е един ориентир за Агенцията по заетостта в каква посока да провежда обучение за преквалификация, като усилията ни вече са насочени към придобиване на трета степен на квалификация, тоест част или нова професия. Както знаете към Министерството на труда и социалната политика има и държавно предприятие Българо-германски център за професионално обучение, което също изпълнява задачи в тази посока.\nТова, което правим, е тези проучвания, които Агенцията по заетостта два пъти годишно провежда, краткосрочни, те са близкия хоризонт – какво в следващите 12 месеца очакват работодателите, от какво имат нужда като потребности. А средносрочните и дългосрочните прогнози, разработва Министерството по утвърден алгоритъм, за да можем да бъдем адекватни в действията си в различните времеви хоризонти.\nУважаеми господин Сираков, желаете ли реплика?\nНИКОЛАЙ СИРАКОВ: Не. Благодаря за отговора.\nПРЕДС. ХАСАН АДЕМОВ: И аз благодаря.\nКолеги от „БСП за България“?\nГосподин Недялков, заповядайте за втори кръг въпроси.\nМИЛКО НЕДЯЛКОВ: Уважаеми господин Председател, уважаеми господин Министър, уважаеми колеги! Ще се опитам да бъда много кратък: какви са вижданията на Министерството за основните маркери на пенсионната система през 2020? Така или иначе 2019 г. почти изтече. Имам предвид минимална пенсия – ще бъде ли тя около очакваното 232-233 лв.? Какъв ще бъде максималният размер на пенсиите? Какви са прогнозите според Министерството, мисля съгласувани с НОИ, за средния размер? Каква се очаква да бъде актуализацията и откога ще бъде тя? А също така: имате ли виждане за това как ще се преодолее това състояние, където според данните на статистиката, аз мисля, че те са малко занижени, над милион и половина българи са под прага на бедността, който сега е от 351 лв. и 11 ст.? Благодаря Ви.\nПРЕДС. ХАСАН АДЕМОВ: Благодаря Ви, уважаеми господин Недялков.\nВашите въпроси са свързани с Проектобюджета на държавното обществено осигуряване за следващата година.\nМИНИСТЪР БИСЕР ПЕТКОВ: Благодаря Ви, господин Председател.\nУважаеми госпожи и господа народни представители, уважаеми господин Недялков, Проекта на закона за бюджета на държавното обществено осигуряване се разработва от Националния осигурителен институт и се внася от управителя в Надзорен съвет. Тази процедура в момента е в ход, така че на този етап заложеното в Проекта на бюджета на държавното обществено осигуряване не е съгласувано с Министерството на труда и социалната политика. Но това, което мога да кажа в отговор на Вашите въпроси, е, че съгласно действащото законодателство от 1 юли следващата година се възстановява чистото действие на чл. 100 и на така нареченото Швейцарско правило, тоест актуализацията на пенсиите от 1 юли ще бъде извършена с процент, който все още не мога категорично да кажа колко е, защото той зависи от последните макроикономически прогнози, от ръста на средния осигурителен доход и на инфлацията€ Но това, което мога да кажа, е, че на база на данните, които имаме текущо за ръста на средния осигурителен доход, който е сравнително висок, днес НОИ обяви 945 лв., ако не се лъжа в числото, средноосигурителен доход за последните 12 месеца, се очаква индексацията на пенсиите, както казваме, или осъвременяването от 1 юли да бъде с процент по-висок от 6%, тоест по-висок от заложените в тригодишната прогноза 5,3%.\nТова е, което мога да кажа по отношение, както Вие казахте, на маркерите на Бюджета на държавното обществено осигуряване за следващата 2020 г.\nУважаеми господин Недялков – право на реплика.\nМИЛКО НЕДЯЛКОВ: Уважаеми господин Председател, уважаеми колеги, уважаеми господин Министър, аз разбирам, че все още бюджетът се разработва от Управителния съвет на НОИ и ще бъде внесен в Надзорния съвет за одобрение, а после и Вие от министерството ще дадете становище, след това ще влезе и в Министерския съвет, оттам в Народното събрание, но аз мисля, че това, което Вие предвиждате за тази индексация, все пак дава определено един от маркерите, който е за индексацията в средата на годината и дава горе-долу прогнозата ми, че минималната пенсия ще бъде някъде около 233 лв.\nВсе пак аз мисля, че е време да се пристъпи към реализация на коалиционното споразумение, по което работи правителството, и да бъде достигната една по-висока стойност поне на минималната пенсия в България. Благодаря Ви.\nУважаеми господин Министър, желаете ли дуплика? – Не.\nБлагодаря Ви за участието в днешния блицконтрол.\nЗАКОНОПРОЕКТ ЗА ИЗМЕНЕНИЕ И ДОПЪЛНЕНИЕ НА ЗАКОНА ЗА ЕЛЕКТРОННОТО УПРАВЛЕНИЕ.\nГости по тази точка са господин Велик Занчев – заместник-министър на транспорта, информационните технологии и съобщенията, и госпожа Златина Николова – началник-отдел в дирекция „Информационни технологии“.\nЗаповядайте, господин Занчев, да представите Законопроекта на Министерския съвет.\nЗАМЕСТНИК-МИНИСТЪР ВЕЛИК ЗАНЧЕВ: Уважаеми господин Председател, уважаеми дами и господа народни представители, накратко ще представя промените в Закона за електронното управление.\nНа Вашето внимание е представен Проект на Закон за изменение и допълнение на Закона за електронното управление.\nНа първо място, Законопроектът има за задача да въведе в националното законодателство изискванията на Директива 2016/2102 на Европейския парламент и на Съвета за достъпността на уебсайтовете и мобилните приложения на организациите от обществения сектор.\nЦифровата достъпност на уебсайтовете и мобилните приложения за потребителите, или по-специално за хората с увреждания, е условие за интеграцията и социалното включване на тези лица и е сред основните принципи на Конвенцията на ООН за правата на хората с увреждания. В резултат на промените обхванатите от Закона за електронното управление субекти ще са задължени да продължат достъпността на уебсайтовете и приложенията, които да отговарят на техническите стандарти в тази област, определени съгласно Директивата.\nПо този начин се цели достъпност на сайтовете на административните органи на централното и местното управление, както и сайтовете при приложението на лицата за осъществяване на публични функции, сред които доставчиците на обществени услуги, тъй като именно публикуване на тези сайтове и приложението е от съществено значение за ежедневието на хората и съответно на този достъп до електронните услуги.\nС цел създаване на ефективен механизъм, при който да се прилага Директивата, в който е регламентиран и редът за разглеждане на споровете и оплакванията за нарушаване на изискванията за достъпност, първо ниво, е определено пред самото задължено лице на определено от него публично оповестена процедура, като на втория етап е предвидено правомощия на председателя на Държавна агенция „Електронно управление“ да разглежда жалби по въпроса, ако титулярът на интернет страницата не отговори на сигнала в срок, не признае основателността на оплакването или не предприеме съответни мерки за отстраняване на нарушението на достъпността. При разглеждането на жалбата, председателят на Държавна агенция „Електронно управление“ може да даде задължителни указания, ако установи нарушение на изискванията за достъпност на съдържанието.\nЗаконопроектът предвижда министърът на труда и социалната политика да представи обвързващо становище по въпроси, които нямат технически характер и са свързани със специфичността на нуждите на хората с увреждания.\nВ краткост това са промените.\nПРЕДС. ХАСАН АДЕМОВ: Благодаря Ви, господин Заместник-министър.\nНашата комисия е ангажирана в част от текстовете на предложения законопроект като компетенции. Разбирам, че днес или утре ще бъде разгледан във водещата комисия този законопроект, за да може в петък да влезе в залата на първо четене.\nЗаповядайте, колеги. Имате думата за въпроси, изказвания, мнения, съображения по предложения проект.\nМИХАИЛ ХРИСТОВ: Уважаеми господин Председател, уважаеми колеги, миналата година бяхме направили точно такова предложение с колегите от БСП – в бюджета да се отделят средства за един вид електронно правителство за хората с увреждания, така че аз приветствам идеята и се надявам да има и капацитета това нещо да се изпълни, защото много хора с увреждания са се обръщали към мен точно с този въпрос – защо молбите и декларациите, с които боравят, ги няма в онлайн вариант. Доколкото разбирам това ще се случи. Така ли е? Благодаря Ви.\nПРЕДС. ХАСАН АДЕМОВ: Благодаря Ви, уважаеми господин Христов?\nДруги въпроси, колеги?\nЗаповядайте, уважаема госпожо Ангелова.\nЩе бъда съвсем кратка. Ние от парламентарната група на ГЕРБ ще подкрепим Законопроекта в частта, която касае Комисията по труда, социалната и демографската политика.\nПредлаганите изменения, както казахте и Вие, имат за цел да улеснят достъпа на потребителите и по-специално на хората с увреждания към мобилните приложения и уебсайтове. Цифровата достъпност е един от основните принципи в Конвенцията на ООН за правата на хората с увреждания и тя е важен вариант за тяхната интеграция и социално включване, така че ние подкрепяме този законопроект и ще гласуваме за. Благодаря Ви.\nПРЕДС. ХАСАН АДЕМОВ: Благодаря Ви, уважаема госпожо Ангелова.\nДруги въпроси, колеги? Коментари, изказвания? Не виждам.\nЗаповядайте, господин Заместник-министър, да отговорите и да коментирате зададените въпроси.\nЗАМЕСТНИК-МИНИСТЪР ВЕЛИК ЗАНЧЕВ: Въпросът беше един. Да, това е целта на промяната в Закона – по-бързият достъп на хората с увреждания до уебсайтовете и мобилните приложения, така че те да имат пълната свобода да се запознават с информацията, която предлагат обществените организации, така че те да са актуални и да могат да водят нормален живот, заедно с останалите хора без увреждания.\nДруги въпроси, колеги, изказвания? Не виждам.\nПодлагам на гласуване Законопроекта за изменение и допълнение на Закона за електронното управление с вносител Министерският съвет.\nКойто е съгласен да бъде подкрепен предложеният законопроект, моля да гласува.\nБлагодаря Ви, колеги от Министерството на транспорта. Желая Ви успех.\nКолеги, преминаваме към трета точка от дневния ред:\nЗАКОНОПРОЕКТ ЗА ИЗМЕНЕНИЕ И ДОПЪЛНЕНИЕ НА ЗАКОНА ЗА ВИСШЕТО ОБРАЗОВАНИЕ.\nГости по тази точка са: господин Красимир Вълчев – министър на образованието и науката, Галина Дреновска – директор на дирекция „Висше образование“ в Министерството, и Пламен Славов – експерт в дирекция „Правна“ на Министерството на образованието и науката.\nГосподин Министър, заповядайте да представите Законопроекта с акцент върху въпросите, които касаят компетенциите на Комисията по труда, социалната и демографската политика. Разбира се, в основни линии и философията на предложения законопроект.\nУважаеми господин Председател, уважаеми госпожи и господа народни представители, това не е изцяло нов законопроект, ние предлагаме промени в няколко ключови подсистеми на системата на висшето образование.\nЩе се опитам да поставя промените, въобще развитието на системата на висшето образование в контекста на компетентностите на Вашата комисия. Може би ще започна малко по-назад. В последните десетилетия приемът в системата на висшето образование се либерализира изцяло. Създадоха се 14 частни висши училища. Либерализацията на приема доведе до увеличаване на включване в системата на висшето образоване от 30 на близо 80% от завършващите. 8-9% от завършващите ученици отиват да учат в чужбина. Добрата новина е, че в последните години това намалява. Тази година сме издали 3500 удостоверения, в предишни години бяха 6-7 хиляди удостоверенията за кандидатстване в чужбина.\nМасовизацията на висшето образование е тенденция във всички страни, но тя не трябва да достига крайност. При нас достигна. Доведе до няколко проблема – репутационен проблем в системата на висшето образование, проблем с това, че избуя нерационалното търсене предимно в социалните, стопанските и правните науки, от друга страна пък имаме недостиг в педагогическите, инженерните професионални направления, тоест ние имаме и структурен проблем, казано с други думи. От няколко години обаче това се променя. Предишните промени в Закона за висшето образование дадоха възможност на Министерството и на Министерския съвет да правим политика за преструктуриране и ограничаване на приема, и за обвързване на финансирането с комплексна оценка за качество и съответствие с потребностите на пазара на труда. Ние имаме много добри показатели в рейтинговата система, която използваме като информационна база, показатели за учебен процес, за научна дейност и за реализация, въз основа на които диференцираме финансирането.\nОтделно правим диференциация между професионални направления. Намалихме приема в социалните, стопанските и правните науки – над 50%. 60% в професионално направление икономика, държавно финансиране, прием в държавните висши училища. 70% в професионално направление администрация, това ще продължи. От 48 на 37% намалихме приема след завършването на гимназиално образование – държавно финансиране прием, целта ни е до две години дори да го намалим още – до 30 хиляди.\nТова е малко отклонение от закона, с което се опитвам да поставя на тази плоскост нещата.\nПровеждаме политика за профил на оптимизация на висшите училища. Всъщност системата ни не избуя толкова откъм брой висши училища, въпреки че се създадоха частни висши училища, избуя профилно. Висшите училища откриха допълнителни професионални направления. Обикновено неприсъщи, несвързани с основния им профил, а нашата система, като изключим 4-5 широкопрофилни висши училища, е предимно от специализирани висши училища, създадени в определена област. Примерно Аграрния университет в областта на растениевъдството, растителна защита, животновъдството, но той обучаваше и по туризъм и икономика, сега вече нулирахме там приема. На Тракийския университет знаете какъв му беше профилът, но няма как и Стара Загора, и Русе, и Бургас да нямат университети. Всички те станаха широкопрофилни.\nПровеждаме политика за профилна оптимизация благодарение на това, но това не е достатъчно. Видяхме, че системата страда общо взето от достатъчно енергия за развитие. Тази енергия за развитие е резултат от крайно затворения модел на академично самоуправление, регламентиран още в началото на 90-те години като реакция на страха, който страх тогава не е бил необоснован, че трябва да защитим висшите училища и БАН от държавата, която може да се върне към тоталитарното си начало. И е регламентиран един такъв краен модел, обаче той в дългосрочен период води до самодостатъчност, до затваряне, до липса на енергия за развитие. Това се опитваме да направим – да накараме чрез ректорите да се провеждат определени политики.\nНа нас много ни се иска нашите висши училища да са по-свързани в европейски университетски мрежи, по-свързани в научни инфраструктури и проекти, по-свързани с бизнеса, по-свързани помежду си. Това ще бъде една от политиките, които ще стимулираме. Много ни се иска да инвестират повече в млади преподаватели, защото утре ще бъдат силни там, където днес инвестират в млади преподаватели и развият школи. Да, ама голяма част от тях работят с преподаватели под наем – един преподавател работи на няколко трудови договора и се брои за акредитацията на няколко висши училища. Това е едно от предложенията, което правим в този законопроект – да се ограничи.\nПредлагаме да се сключат договори за управление с ректорите, но не и да избираме ректорите, а само като механизъм да ги накараме да правят определени политики.\nСъщо така предлагаме да имаме и нормативно основание да финансираме национални програми в системата на висшето образование, точно такъв механизъм – да ги насърчим да развиват определени политики.\nИмаме проблем с акредитацията – това е другата подсистема, която засягаме. Законът няма да ги реши сам по себе си, необходими са много промени в методологията на Националната агенция за оценяване и акредитация. Какъв е проблемът? По десетстепенна скала средната оценка е 9,2-9,3 и инфилира постоянно. Преди скалата беше петстепенна, но средната оценка беше 82% от максимума, след това преди 5-6 години стана 88% от максимума, сега вече клони към максимума. Много хамалогия малко резултат, малко отлика ни дава акредитационната оценка. Всички са си направили стратегии и документи, но нямат реално работещи вътрешни системи.\nВсички тези проблеми се опитваме малко или много да ги адресираме. Една част от предложенията не адресират пряко тези проблеми, а косвено, както ви казах, примерно, нормативното основание за национални програми. Имаме професионални направления, в които имаме драматичен недостиг на специалисти. Такова е професионално направление „Педагогика на обучението“, по „Енергетика“ – също. Там ще предложим, ако се одобри Законопроектът, да можем да финансираме изцяло обучението, в това число и таксите. Това е едно от предложенията.\nДругото е да може да се финансира изцяло обучението с допълнителни стипендии за тези студенти, които сключат договори с предприятия. Това пак ще бъде само по някои професионални направления. Вие знаете, че ние имаме най-голям проблем с медицинските и инженерните специалисти. Те са и най-конвертируеми, образно да го кажем. Ние търсим механизъм, без да нарушаваме законодателството на Европейския съюз, да ги задържим, като механизмът за това ще бъде ако имат сключени договори с предприятия от определен списък, който предварително ще бъде утвърден.\nСъс сигурност изпускам нещо, но се опитах накратко да ви представя Законопроекта. Може би с въпросите.\nДа представя и колегите, които са в екипа на господин Министъра: госпожа Галина Дреновска – директор на дирекция „Висше образование“ към Министерството на образованието и науката, и Пламен Славов – експерт в дирекция „Правна“ на Министерството.\nАз, колеги, ще се възползвам от правото си да задам първи въпрос и да направя кратък коментар на предложения законопроект.\nЗапочвам с това, че философията на този законопроект е разположена в своеобразно – аз го наричам – минно поле неслучайно, защото са изключително сложни взаимоотношенията, от една страна, между правомощията на министъра на образованието и науката като орган по провеждане на държавната политика в системата на висшето образование. От друга страна, академичната автономия на висшите учебни заведения. От трета страна, структурните дисбаланси, които са натрупани през годините, за които Вие говорите, защото в един момент остава впечатлението, че се финансират структури повече, отколкото дейност. Защото структурите разкриват дейности, които не са конвертируеми, както Вие казахте, на пазара на труда.\nАз обаче ще задам няколко допълнителни въпроса.\nНа първо място, тези договори за управление, за които Вие говорите. Това е изключително сложна материя. Нашата парламентарна група ще подкрепим този законопроект с надеждата част от предложените текстове да бъдат още веднъж огледани. Аз знам, че по Устройствения правилник на Министерския съвет има законодателна процедура и тези текстове са минали през всички министерства, минали са и на обществено обсъждане. Така или иначе прави впечатление, че Вие говорите за договори за управление с ректорите. Договорите за управление са инструмент от търговското право, атрибут на търговското право и от тази гледна точка договор за управление се сключва с борда на директорите, а Вие предлагате да се сключи с ректора. Това, първо.\nВторо, аз разбирам логиката защо предлагате – защото така или иначе в рамките на академичната общност Вие трябва да реализирате държавната политика, или да имате инструменти, с които поне да наблюдавате и да контролирате държавната политика, но в Кодекса на труда има текст, който казва, че след избор следва трудово правоотношение. Трудов договор, който се дължи на избор. Такива са и народните представители. Ние имаме трудови договори. Когато има избор за една длъжност, задължително се сключва трудов договор. Това е въпросът, който трябва да намери своето обяснение, разяснение. Вероятно Вие имате някакви отговори на тези въпроси. Ще бъде любопитно да ги чуем.\nСледващият въпрос, който искам да формулирам – тези два месеца за легализиране на дипломите на тези, които са завършили в рамките на Европейския съюз. Не смятате ли, че двата месеца за хора, които са завършили престижни висши учебни заведения в рамките на Европейския съюз са крайно продължително време, много време. Тези неща трябва да се случват онлайн. Трябва да има възможност, аз се надявам, че има такава възможност, като завършат различните степени на висше образование в европейските държави, онлайн си подават документите и да има възможност за няколко дни, а не за тези два месеца. Не знам кое налага два месеца срок. Вероятно за някои, които са завършили в трети държави – разбирам там да направите съответните проверки и така нататък. Но в рамките на Европейския съюз, където има регламенти, които са валидни за държавите – членки на Европейския съюз, смятам, че този двумесечен период е дълъг. Искам да чуя Вашите аргументи защо са два месеца, а не са три, не е един и не са десет дни.\nИ последният въпрос, който се опитвам да задам, са тези правила, не знам как се наричат, по които Вие ще определяте възнагражденията на ректорите. С какъв акт ще влязат в действие тези правила, защото ректорите ще могат да ги обжалват. Ако няма такъв акт, няма как да има отношение. Унифицирането, ако има, примерно, таван, защото това не е казано – унифицирането на възнагражденията на ректорите… Виждам, че има текстове, които дават възможности за гъвкаво възнаграждение в зависимост от специфичните характеристики на отделните професионални направления, например стоматология, медицина, да не изброявам всички специалности, които са изброени тук. Въпросът е, че тези правила трябва да бъдат одобрени на някакво ниво – дали с акт на министъра, дали с акт на Министерския съвет, за да може в крайна сметка да има възможност за обжалване на тези актове, тъй като това ще бъдат индивидуални административни актове, които съгласно Административнопроцесуалния кодекс, трябва да подлежат на обжалване.\nТова бяха моите кратки въпроси.\nКак ще процедираме, колеги – да отговорим веднага на въпросите? Добре.\nМИНИСТЪР КРАСИМИР ВЪЛЧЕВ: Благодаря, господин Адемов.\nДа, ние наистина трябва да търсим баланса с академичната автономия – това, от което започнахте. От друга страна, тя не е абсолютна. Никак не е абсолютна. Дори, ако видите, ние имаме най-крайни модели на академична автономия част от бившите социалистически страни. Все пак висшите училища не са анклави или екстериториални единици, те трябва да служат и на обществените цели, без да се бъркаме в учебните планове, в методите на преподаване. Ние това не го правим като ги управляваме, а като ги насърчаваме с един или с друг инструмент да развиват определени политики. Но и регионите разчитат на тях, и те трябва да са в центъра на иновациите, както казват иновационните екосистеми, да подпомагат развитието на индустриите. И за всичко това не е необходимо ние да ги насърчаваме. Аз си мисля, че в най-голяма степен българските висши училища ще имат своеобразен стандарт за качество и за развитие, и бих казал принуда да се развиват, ако се включат в европейски университетски мрежи. Това със сигурност ще ни бъде една от политиките – максимално да ги насърчим да се включват в европейски университетски мрежи, защото тези мрежи ще имат общ стандарт, който ще трябва да се поддържа.\nДоговорът за управление не е типичният договор за управление. Наистина малко като иновативен инструмент е въведен в закона. От юридическа гледна точка няма проблем. Той по-скоро се опитва чрез ректора да възложи определени политики на висшето училище. Вие знаете, че ректорът в момента е отговорен единствено и само към академичната общност, която го избира. Той трябва да държи отговорни академичната общност, пък те трябва да държат него отговорен. Какво се получава често? Сумата на два противоположни вектора знаете колко е – нула! Неутрализират се линиите на отговорност и никой никого не държи отговорен. Но това е едното.\nДругото е, че все пак има и някакви по-общи политики. Ние като институция трябва да гледаме гората, а пък те си гледат дървото. Гледайки дървото наоткриха всякакви специалности и всякакви професионални направления.\nПРЕДС. ХАСАН АДЕМОВ: Нали затова си има последваща акредитация, където трябва да се оцени. Извинявайте, че се намесвам.\nМИНИСТЪР КРАСИМИР ВЪЛЧЕВ: Акредитацията е предварителна оценка за адекватността на системите. Тя пак проверява. Акредитацията проверява дали са спазени препоръките от това, но не и резултатите. Акредитацията сама по себе си е предварителна оценка. Предварително давам доверие – това е до голяма степен в основата на думата акредитация. И тя е оценка на системите, а не на резултатите, ако погледнем чисто формално. Системи имат всички. Разписани правила, както Ви казах, имат всички. Ректорът се явява с мандатна програма и той е отговорен само за тясно вътрешноуниверситетските цели. Да, ама трябва понякога да ги насърчим да отговарят и за по-големите цели и обществените цели, общественото развитие. Това ще бъде механизмът.\nТова, което ще възлагаме с договорите, ще става в режим на публичност и прозрачност. Няколко, аз си ги представям шест-седем задачи и цели се възлагат на висшето училище. Една част от тях общи, друга – специфични. Те ще бъдат изработени, разбира се, заедно с тях. Опитах се по-рано да Ви изброя кои са тези, които най-вероятно ще включва този списък, но целта е да бъдем партньори в развитието. Другият негативен ефект, който имаме сега, те казват: ние сме независими. Ние казваме: вие, като сте независими, оправяйте се. Те имат една държава, ние имаме едни висши училища. Трябва да сме партньори, за да постигнем заедно целите. Това се опитваме да направим с този механизъм.\nРекторите ще продължат да бъдат на трудов договор във висшето училище. Те така или иначе най-малкото са преподаватели и трябва да им се запази трудовият договор във висшето училище. Договорът за управление е допълнително, възнаграждението, за което говорите, е само допълнително възнаграждение. Нямаме никакъв друг инструмент да ги стимулираме да постигнат тези цели. Единственият инструмент ще бъде този. Не можем да възлагаме на колективен орган, защото знаете, че там не можем да разчитаме напълно на колективната отговорност. И правим това възлагане чрез ректора.\nТака или иначе моделът малко или много е центриране на персоналната отговорност на ректора. Да, той е силно контролиран, силно зависим от колективните органи на управление, но ние търсим малко или много и персоналната отговорност на ректора. Ректорът може да инициира, да провокира политики. Разбира се, вътре академичната общност може да не ги подкрепи. Той трябва да намери баланса между интересите, както се казва, на вътрешните и външните stakeholder-и.\nДругото, което правим, е представителите в Съвета на настоятелите, които представляват, образно казано, тези външни заинтересовани страни, да участват в Академичния съвет, да се чуват едните и другите, а не да се говори в различни формати, без право на глас, със съвещателен глас. Много е важно да се чуват, защото едните едно говорят, другите друго и те не са свързани много често.\nТова за двата месеца имаше аргументи. Вие знаете, че минава през комисия. Какъв е смисълът на комисията? Тя забавя, комисията забавя. Онлайн не може, защото все пак това е документ със стикери, печати, подписи, но наистина може да се провери, ако не е комисията, много по-кратко. Това е заради признаване съответствието при регулираните професии и така нататък. И пак казвам – до два месеца. Иначе работим за електронизация.\nМиналата година бяха направени много промени в тази връзка, които облекчават. Ще има онлайн кандидатстване, електронен апостил също предвиждаме – това, което ми напомнят колегите. Ние неизбежно вървим към електронизация – малко по-бавно и по-бързо в някои случаи.\nПРЕДС. ХАСАН АДЕМОВ: Преди малко в Комисията разглеждахме Законопроект за изменение и допълнение на Закона за електронното управление.\nБлагодаря Ви, уважаеми господин Министър.\nКолеги, заповядайте за изказвания, мнения, въпроси.\nЧлен 328 от Кодекса на труда, ал. 1, т. 10 няма да я коментираме. Ако искате, колеги, заповядайте да коментирате тази точка, или нещо друго.\nГоспожо Клисурска, заповядайте.\nНАДЯ КЛИСУРСКА: Уважаеми господин Председател, уважаеми колеги, уважаеми господин Министър, с риск да не говоря достатъчно професионално и по отношение на въпроса, който ще задам, надявам се да ме извините за това, нямам такава специализация.\nКогато се коментираха промените в Закона за висшето образование и когато беше направено публичното обсъждане, една част от критиците на тези предложения, които в момента разглеждаме, бяха свързани с това, че така наречената внедрена рейтингова система, която беше един предварителен… Тези промени бяха направени не сега, а се направиха по-рано. В тази рейтингова система впоследствие бяха въведени редица защитени специалности и редица други възможности, определените висши учебни заведения да не попадат в тази система на публично финансиране.\nВъв фокуса на системата на висшето образование всички говорим, че един от основните проблеми е свързан с крайния продукт, всъщност с качеството на висшето образование. И това, че в определени защитени специалности, за които Вие говорите, че са необходими и че в крайна сметка трябва да бъдат защитени и по някакъв начин фокусът да бъде насочен върху тях, аз в този законопроект не виждам къде наблягате на качеството. Това, че те са защитени, не означава в крайна сметка, че специалистите, които излизат от тези защитени специалности, притежават необходимото качество, за да дават необходимите резултати.\nВ тази връзка не смятате ли, че тази рейтингова система по-скоро трябва да бъде затегната и по някакъв начин да не дава такава защита, защото фокусът трябва да бъде основан по-скоро към крайния резултат, а не върху това кои са необходимите специалности, които в крайна сметка трябва да отговорят на потребностите на бизнеса, защото качеството трябва да е в основата на това, което ние целим?\nПРЕДС. ХАСАН АДЕМОВ: Благодаря, уважаема госпожо Клисурска.\nМИНИСТЪР КРАСИМИР ВЪЛЧЕВ: Мисля, че разбрах въпроса.\nСтудентите в защитените специалности са малко. Много са приоритетните професионални направления. Защитените специалности са тези, които, ако бъдат закрити, се закрива последното място, в което се обучава по тази специалност, а тя е необходима. И те са предимно Софийския университет в професионално направление филология, където нямаме проблем с качеството. Това са кореистика, арабистика и така нататък – специалности, които нямат обща основа с друго. Не може да си учил кореистика и да си арабист, докато в едно професионално направление може, примерно, да си учил счетоводство и да си финансист, или обратното – да си учил финанси и да си счетоводител.\nЗащо са ни необходими приоритетните професионални направления? Защото това са тези професионални направления, които имаме разрив между бъдещото търсене на пазара на труда и днешното търсене на образование. От много повече специалисти имаме нужда в бъдеще, но днес нямаме достатъчно студенти. Ние се опитваме да насърчим приема там, но не го правим, изключвайки критерия качество. Той е по една матрица. Можете да видите – имаме две постановления. Едното е № 328 от 2015 г., с което преструктурираме финансирането. Другото е № 64 от 2016 г. Там е една матрица – зависи както от това дали е приоритетно професионално направление, така зависи и от показателите за учебна дейност, показателите за научна дейност, показателите за реализация. Проблемът е какво е качество и как го оценяваме.\nВъпреки че имаме една от международно призната като една от добрите или дори най-добрите рейтингови системи, пак не можем да кажем, че тя ни дава абсолютна атестация за качество. То няма и единна концепция. Има поне три концепции за това какво е качество във висшето образование. Едната концепция е академичната, академичните лица казват: това, което ние можем сами да си оценим, става чрез акредитацията и чрез науката. Другата е потребителската – ако са доволни студентите. И третата е пазарната – ако са се реализирали. Ние в нашата оценка вземаме рейтинговата система само като информационна база. Рейтинговата система включва тези три неща, но тя е по-скоро за това да ориентира кандидатстудентите. А в нашата оценка вземаме само акредитацията, научната дейност и реализацията. Може би най-голямото предимство на нашата рейтингова система, е, че имаме пълна, точна, проверима информация за реализацията, за среден осигурителен доход, приложение на реализация по специалността, на позиция, която изисква висше образование и така нататък.\nВъз основа на това диференциране приоритетните професионални направления при равни други условия получават по-високо финансиране, но тези, които са с по-ниска оценка, получават по-ниско финансиране и обратното с приема. Но така или иначе, ако погледнете професионално направление педагогика или педагогика на обучението по…, почти всички висши училища имат добра оценка. Не е така, примерно, по икономика или по политология. Там правим силно диференциране. Не е така и по инженерните науки.\nПо тридесет професионални направления в различни висши училища нулирахме приема през последните две години.\nКолеги, други въпроси, мнения, изказвания, съображения?\nГосподин Ерол Мехмед.\nЕРОЛ МЕХМЕД: Благодаря, господин Председател.\nУважаеми колеги, уважаеми господин Министър, няма да скрия, че имам достатъчно въпроси, но тъй като тази комисия не е водещата, а ние този законопроект ще го гледаме достатъчно детайлно и обстойно в Комисията по образованието и науката, затова ще си позволя един кратък въпрос, или може би два взаимно свързани.\nАз разбирам, че когато изкривяването в системата на висшето образование е достатъчно видимо, в един момент държавата трябва да намери добър регламент, да измисли механизъм, ако ще даже да осигури и дисциплина в сферата. В този смисъл тези широки правомощия, които са всъщност промените в Законопроекта, са разбираеми и ние ще ги подкрепим. Но това не значи, че ние сме направили достатъчно добър анализ, първо, за нас самите си. Съгласете се, че има вече взето отношение, има реакция, има и съображения. И единственият момент не е само този договор за управление, който ще се сключва с ректора на висшето учебно заведение по време на неговия мандат.\nВъпросите ми са следните: тъй като този законопроект е внесен от Министерския съвет, това предполага един добър анализ. Направен ли е този добър анализ за въздействието върху системата? И свързаният въпрос: имате ли предварително становище, разговори и дискусия със Съвета на ректорите? Благодаря.\nПРЕДС. ХАСАН АДЕМОВ: И аз Ви благодаря, уважаеми господин Мехмед.\nУважаеми господин Министър, имате думата за отговор на поставените въпроси.\nМИНИСТЪР КРАСИМИР ВЪЛЧЕВ: Благодаря, господин Мехмед.\nДа, ние през цялото време го разработваме с участието на Съвета на ректорите. Дълго време го обсъждахме и разработвахме. Десет ректора участваха кажи-речи постоянно, излъчени от Съвета на ректорите. Други участваха епизодично.\nНикога не може да се направи пълен анализ. Имаме одобрена оценка на въздействието. Ние считаме, че тези промени са задължителни и са необходими, но недостатъчни. Вероятно са необходими още промени в системата. Все пак отчитаме това, че тя е и самостоятелна система, че тя трябва да се развива, благодарение на енергията на самите висши училища. Ние можем само да ги насочим, можем да ги насърчим. При тях трябва да бъде енергията за иновации, те трябва да бъдат активни, за да бъдат по-свързани.\nПак Ви казвам: аз мисля, че ние в по-малка степен можем да ги накараме да се развиват, отколкото другите висши училища, които биха се включили в една европейска университетска мрежа. Ако се включат в европейски университетски мрежи, ще задържат повече студенти в България, ще се получава обща европейска диплома и ще се поддържа общ стандарт за качество. Ще бъдат видими на картата на европейското висше образование и това ни е един от основните приоритети. По същия начин и участието в научни проекти. Вие знаете, че 2/3 от българските висши училища имат минимална, някои и нулева наука, а висше училище предполага да има и наука, тоест те са като гимназии от по-висока степен.\nКолеги, други въпроси, изказвания, мнения, съображения? Не виждам.\nПодлагам на гласуване Законопроекта за изменение и допълнение на Закона за висшето образование с вносител Министерският съвет.\nКойто е съгласен да бъде подкрепен, моля да гласува.\nЗа – 12, против – няма, въздържали се – 6.\nПриема се предложеният законопроект.\nБлагодаря Ви, колеги от Министерството на образованието и на Вас, господин Министър.\nЗакривам днешното заседание.\n(Закрито в 15,55 ч.)


Преса резачка за чесън Garlic Chopper ➤ PERFECTLUX.BG\nПреса резачка за чесън\nКод на продукт: 571\n✅С резачката за чесън Garlic Chopper работата по издребняването на чесъна ще се превърне в удоволствие. Повече няма да ви се наложи да губите време за ръчно нарязване на чесъна. Garlic Chopper ще нареже ситно и акуратно чесън за сос, запръжка, салата или всякакво друго ястие.Всичко става за броени секунди с Garlic Chopper. Запазвате аромата на чесъна и не си цапате ръцете.\nЛесно измиване под течаща вода\nРъцете ви няма да миришат на чесън\n2 приставки в комплекта за различна едрина на нарязване


Смели, сръчни и работливи! Това трябва да се види!\nУчениците от 1-б клас освен ученолюбиви и талантливи са и много трудолюбиви. Със своите снимки и видеа те доказаха, че на тях може да се разчита във всичко.\nСмели, сръчни и работливи! Това трябва да се види! Учениците от 1-б клас освен ученолюбиви и талантливи са и много трудолюбиви. Със своите снимки и видеа доказаха, че на тях може да се разчита във всичко.\nПо идея на г-жа Мудева учениците от 2-б клас използваха уменията си по изобразително изкуство, знания от часовете по околен свят и английски език, за да напрявят своя проект “Seasons”.\n"Няма да е все така" – една продукция на НЧ "Месемврия – 2015".С любезното съдействие наВелина, Руми, Тишо, Филип, Митко, Ники и Наско.Музика: ВенциВокали: Ади\nПубликувахте от Читалище „Месемврия – 2015“ в Понеделник, 27 април 2020 г.\nПоздрав по случай рождението на Пенчо Славейков отправи г-жа Иванова, преподавател по български език и литература , към всички ученици.Тя разказа любопитни факти от неговата биография и припомни някои от неговите незабравими произведения.\nПубликувахте от Даниела Никлева-Иванова в Понеделник, 27 април 2020 г.\nОбявени са резултатите от конкурса за детско селфи с любима книга.\nВ конкурса са отличени единадесет фотографии на ученици от 5а клас. Двама от тях заемат челни позиции, а снимките на останалите девет деца ще участват във фотоизложба, която ще бъде открита през месец май.Фотографията на Герман Пахомов е на първо място, снимката на Костантина Лазарова от пети а клас е на четвърто, а отличени с участие във фотоизложба са снимките на първокласничката ни Алена Ус, и петокласниците Тифани Димитрова, Ванеса Хашим, Магдалена Попова, Магдалена Николова, Мехмед Аптулов, Николай Диков, Павела Христова, Петър Чернаев и Християн Коршутов.\nЧестито на всички победители, пожелавам още много успехи!


Show Posts - bigblondewolf\nProfile of bigblondewolf »\nMessages - bigblondewolf\n« on: 30.07.2020, 14:42:48 »\n« on: 28.07.2020, 10:29:48 »\nИма ли някъде информация как върви ремонтът на тунел Козница? Другата седмица имам пътуване и да знам дали да го планирам с влак.\nИзобщо този ремонт уж голям, а няма никакъв снимков материал или видео, пълно затъмнение\n« on: 17.07.2020, 14:58:12 »\nБДЖ представя за публично гласуване четири концептуални дизайна на новите локомотиви Сименс Smartron:\n« on: 26.05.2020, 21:34:37 »\nНа едната снимка има голям надпис 25 СИВ, което отговаря на 1974г - 25 години от създаването на СИВ\n« on: 20.05.2020, 13:25:21 »\n« on: 21.02.2020, 15:47:50 »\nИзточник: фейсбук/Забелязано в София\n« on: 10.02.2020, 10:06:52 »\nQuote from: difian on 10.02.2020, 00:52:16\nА идеята на моеро мнение е, че така и така се прави "модернизация", можеше да доизмислят още малко нещата.... Като имаме нещо кофти, защото и останалото ни е кофти, дай да не го оправяме.... Както им сложиха дръжки, и преустройство на седалките, могат да направят сравнително лесно, на всички влакове. Но само си говорим, прави се каквото му скимне на Бащицата Братоев.\nЧешките изглеждат по-приветливи, но да не забравяме, че са модернизирани в Шкода, а не МВМ.\nНашите изглеждат функционални все пак, плюс мястото за инвалидни колички.\n« on: 07.02.2020, 23:31:49 »\nЕто какво казва кметът на р-н Слатина Георги Илиев пред БНР:\nРайон "Слатина" присъства в два реда от Капиталовата програма\n„В тази капиталова програма, която вече е част от новоприетия бюджет вчера, район "Слатина" присъства в два реда. В единия ред е наистина едно от 41 неща, които сме поискали - ремонта на улица „Коперник“. Другото, с което присъстваме, е ремонтът на трамвайното трасе от "ухото", което е близо до общината, надолу към Kaufland. За едното нещо са отделени 1 000 000 лева, а за другото, общо на нас, „Искър“ и всички, които са свързани по това трасе, са 6 800 000 за ремонта на трамвайната линия. За т.н. „влизане в кварталите и оправяне на второстепенните улици“ ще има едни 10 милиона, които ще бъдат разпределени на 24 района на база на формула, в която влиза с 45% тежест броят на жителите и 55% тежест дължината на пътната мрежа. Ние сме в златната среда и по двата показателя и лесно можем да сметнем че ще получим 1/24 от тези 10 000 000.”\nЛинк към цялото интервю: https://www.bnr.bg/horizont/post/101225073/shte-ima-li-dostatachno-pari-za-vsichki-raioni-v-sofia\n« on: 25.01.2020, 22:09:50 »\nКакви глупости прочетох... Живея наблизо и редовно ми се налага да мина пеш 10-на метра по трамвайното трасе две спирки по-надолу, след езерото. Трамваите са толкова на рядко (направо е символично движението), че просто се оглеждаш и минаваш.\nКаква случайност само... Аварира трамвай, пътник от следващия слиза, преминава между двата, ТОЧНО в този момент на ватман ѝ прилошава, блъска трамвая пред нея и премазва човека...\nСамо аз ли редовно виждам водачи да си цъкат телефона в движение? Дори тролейбусни си пишат във фейсбук, да не говорим за ватманите... А смазаният човек дали е бил най - големият карък да се окаже между трамваите в грешния момент или са били цяла върволица хора и просто един от всичките го е отнесъл?\nМисълта ми е, че всички правила са създадени с причина и тя е да се предотвратят такива "случайни стечения на обстоятелствата". Това да не слизаш от трамвая, да не говориш по телефона, да се уведомят безумно много водачи... И когато безхаберието вземе превес стават белите. И започваме да премълчаваме неща и да се хващаме за буквата на закона и да спорим кое е път.\n« on: 13.01.2020, 10:55:42 »\n« on: 11.01.2020, 19:47:01 »\n« on: 08.01.2020, 10:14:16 »\nЕДИН автобус на час? Това освен за новини за друго не става...\n« on: 18.12.2019, 11:34:42 »\nНе може на редовна линия водачът да откача и закача превозното средство към ККМ по време на курса. На крайни спирки добре, но в движение на всеки курс ако трябва да се прави ще изнерви и водачи и пътници. Това работи за аварийни ситуации.\n« on: 28.11.2019, 15:09:32 »\nQuote from: Стререомонокъл on 14.11.2019, 21:28:45\nQuote from: Ivo on 13.11.2019, 21:31:03\nЗиЛ 130/131 са със синхронизатори. И още малко офтопик. В един тираджийски форум преди няколко години прочетох, че все още американските производители на камиони произвеждали трансмисии без синхронизатори, които се доплащат (синхронизаторите де) като екстра. На мен лично не ми се вярва.\nНапълно вярно си е, доста шофьори го показват и в youtube:\n« on: 15.10.2019, 20:34:49 »\nЗабелязали ли сте дръвчетата по ботевградско колко са пораснали?\n« on: 26.09.2019, 22:09:54 »\n(снимки от един приятел)\n« on: 23.09.2019, 23:32:43 »\nНякой от вас возил ли се е в 304 изобщо? на мен ми се случи веднъж и настана такова влачене, все едно съм на състезание за най-бавно прекосяване на града с осигурен коридор.\n« on: 17.09.2019, 14:11:47 »\nТочно на това се надявам, ако няма много хора ще се пошматкаме из депото, ако му дадат да се качи на някой тролейбус на шофьорското място идеално\n« on: 17.09.2019, 13:16:06 »\nQuote from: viktorlc on 16.09.2019, 19:06:09\nТова доколко е сигурно, че обмислям едно ходене с малкия?\nТранспортът по света / Re: Skoda\n« on: 23.08.2019, 11:26:53 »\nСнимки от производството на Škoda 27Tr за Plzeň. Пред него се вижда и 26Tr за Žilina, вляво за Вилнюс, а вдясно - "батериобус" (електробус на батерии?) за Трутнов, с 5 батерии - 3 в задната част и 2 на покрива.\nИзточник: FB група Miluju trolejbusy


VoIP за Интернет доставчици\nПродуктите на BG-Tel са предпочитани от Българските Интернет доставчици по следните причини:\nДиректен достъп до най-големите Телекоми и международни VoIP борси в света.\nИнтернет доставчиците искат да имат един качествен интерконект вместо да предлащат множество свързаности.\nТройно резервирани сървъри работещи в три дейта центъра: София, Europa(Frankfurt), Canada(Toronto).\nИзбор на Телеком оператор за всеки телефонен код.\nИзбор на тип рутинг: по най-качествен услуга, по най-ниска цена или услуга с определени технически параметри (факс, CLIP, premium или wholesales каество).\nГъвкава система разделена на три основни модула: VoIP сървър, media proxy и билинг. Според нуждите всеки от тези модули може да се предостави за индивидулано ползване.\nВъзможност за препродаване на SMS услугите.\nБезплатна реселърска платформа с възможност за персонализиране.\nВъзможност за вграждане в собствен потребителски интерфейс.\nПолитиката на BG-Tel е Интернет доставчика безплатно и с минимално усилие да внедри VoIP услугите. За тази цел сме разработили три възможни начина. Използването на всеки от тях е безплатно.\nРеселър Изнесен VoIP сървър Изнесени VoIP сървър и билинг система\nБрой едновременни разговори до 30 над 30 над 30\nVoIP сървър, media proxy Използва се на BG-Tel При Интернет доставчика При Интернет доставчика\nБилинг състема Реселърска платформа на BG-Tel, персонализирана със собствено лого. Реселърска платформа на BG-Tel, персонализирана със собствено лого. При Интернет доставчика\nВъзможност за вграждане в собствен потребителски интерфайс Чрез API Чрез API Всичко


87 са вече заразените с коронавирус в смолянския завод -...\nОще 27 работници от смолянския завод са дали положителни проби за коронавирус. Това съобщи „Дарик”, като се позовава на свои източници.\nПо-рано през деня беше съобщено за 60 заразени. До тестването се стигна, след като 7 от работниците потърсиха лекарска помощ и се оказаха с положителни проби.\nТака общият им брой до момента става 87 души. Направени са 230 теста.\nОбщо гласували: 5145\nПенсията ми скача с 25 лв. - мерси за голямото увеличение 140842 Проф. Чирков: Отвара с 10 глави чесън пази от сърдечни проблеми и кръвно! 102408 Тити Папазов лепна петно върху „Левски“ 71775 Старозагорската Ванга гадае бъдещето с тетрадка и химикал 117398 Вижте тайните за младост на Валиде Султан от „Великолепният век“ 78294 Татяна Лолова няма пари за GSM 171215 Ретрограден Меркурий мъчи Овни, Везни и Козирози. Вижте от какво да се пазите 51240 Ванга обявила Кашпировски за шарлатанин\nКекс с мармалад 220964 Бързи мекички със сирене за закуска 154205 Агнешко кълцано месо в було 101681 Агнешко по гергьовски 128608 Великденската трапеза се готви с любов - ето какво да сложим на масата за празника 179308 Завъртете невероятно вкусен козунак в... пералнята 105395 Козунак с бадеми и кафява захар 131426 Пухкав великденски козунак


Олиото от ленено семе е богат източник на омега-3 и други ценни есенциални ненаситени мастни киселини, особено алфа-линоленови (над 55%). Тези омега-3 киселини оказват благоприятен ефект върху сърдечно-съдовата система, вените и допринасят за намаляване на кръвното налягане.\nОлиото подпомага за изчистване на черния дроб и бъбреците и укрепване на имунитета и моторната система, има противовъзпалителни свойства. Действа благоприятно при менструалните болки, твърда, суха и напукана кожа, екзема и други кожни заболявания. Подпомага регенерирането на кожата след облъчване и намаляването на появата на пърхот, когато се прилага върху косата.\nНачин на употреба: Олиото от ленени семена е подходящо само за студени ястия, салати, дресинги и за овкусяване на завършени ястия. Не е подходящо за пържене, печене или готвене! Да не се загрява!


Облекчете главоболието с лют червен пипер | Здравни съвети Framar.bg\nНачало › Съвети › Здраво тяло › Нетрадиционно › Облекчете главоболието с лют червен пипер\nЛютивият червен пипер притежава болкоуспокояващи свойства, които го превръщат в ефективно естествено средство за облекчаване на главоболието. Доказано е, че тази подправка ефективно регулира притока на кръв, така че кръвното налягането се изравнява, което пък облекчава и налягането в главата. Тя блокира нервните сигнали за болка.\nПросто изсипете 1/2 чаена лъжичка лют червен пипер в чаша топла вода и разбъркайте. Нанесете една малка част от сместа по вътрешната страна на носа си. След това изпийте останалото количество. По желание може да добавите малко лимон или мед към напитката.\nДопълнителен съвет: Лютивият червен пипер помага за облекчаване на мускулни крампи и подобряване на храносмилането, а освен това снабдява организма с повече жизненост и енергия.\nпреди 124 дни, 1 мин.


Бременност: развитие на плода в продължение на седмици, промяна в развитието на детето, усещане\nБременността е физиологичен процес на развитие на нов организъм. В утробата се развива ембрион (оплодено яйце), което се превръща в плод. Бременността се проявява през 9 астрономически месеца (10 акушерки). Помислете за развитието на детето в продължение на седмици.\nФетус или ембрион\nВтората четвърта седмица\nТринадесета четиринадесета седмица\nПетнадесета шестнадесета седмица\nДвадесет и първа-двадесет и трета седмица\nДвадесет и четвъртата седмица\nДвадесет и пета, двадесет и шеста седмица\nДвадесет и деветата тридесет и втора седмица\nТридесет и четвърта - тридесет и осем седмици\nТридесет и девета - четиридесета седмица\nВ медицината има често две понятия относно периода на носене на дете - "ембрион" и "плод".\nУсловно вътрематочно развитие на плода се разделя на два етапа:\n1. Първият ембрионален период трае осем седмици. Ембрионът, който по това време се развива в матката, се нарича ембрион.\n2. Етапът на плода започва с деветата седмица и през този период на бременност в утробата на майката е плодът.\nПървото нещо, което е необходимо, е ясно да разберем: каква е отправната точка. Говорейки за акушерски термини: се счита от първия ден на последната менструация. Ембрионалният срок на бременността е истинският срок от момента на зачеването. Средно по-малко от акушерско за 2 седмици.\nБременността започва от момента на оплождането. Зрялата мъжка клетка (спермата) се слива с женската. Този процес се случва, като правило, в отделението за ампулар на маточната тръба. Яйцето и спермата носят половината от хромозомите на бъдещия човек. Резултатът от тяхното сливане е появата на нов зиготен организъм. В този организъм има пълен комплект хромозоми, който определя пола на детето, цвета на очите и дори характера.\nНяколко часа по-късно яйцето се разделя геометрично и се спуска в маточната кухина чрез фалопиевата тръба. Този процес се извършва в рамките на 5 дни.\nВ резултат на разделението се появява многоклетъчен организъм, подобен на зрънце. На този етап ембрионът се нарича морула. На седмия ден (приблизително) морулата имплантира в стената на матката. Кръвоносните съдове на матката са свързани с влакната на външните клетки на ембриона и впоследствие се образува плацентата. От вътрешните клетки на морулата се развиват органите и тъканите на плода. Външните клетки пораждат развитие на пъпната връв и мембраната.\nЩо се отнася до признаците и симптомите на бременността по това време, те не се чувстват.\nВъв втората седмица на бременността, външна клетките на ембриона растат в мембраната на матката, впоследствие започва образуването на плацентата, невралната тръба и пъпната връв, от които се развива нервната система.\nТова е труден и важен период. Бебето започва да поставя важни системи и органи. На третата седмица се срещат храносмилателни, циркулаторни, респираторни, отделителни и нервни системи. На мястото на бъдещата глава се образува широка плоча, която впоследствие води до главата на главния мозък. Детето започва да бие сърцето в продължение на 21 дни.\nТази седмица започва развитието на червата на черния дроб, червата, белите дробове и бъбреците. По-интензивно работи сърцето, изпомпвайки все повече и повече кръв през кръвоносната система.\nНа плода в началото на четвъртата седмица има гънки на багажника и рудимента на гръбначния стълб. На 25-ми ден, невралната тръба е напълно оформена.\nВ края на седмицата се образува гръбнакът, разделяйки ембриона на две половини с горната и долната част на крайниците и мускулната система.\nПрез четвъртата седмица се образуват ями за очите.\n29-35 ден от бременността се характеризира с началото формиране на следните системи и органи:\nхраносмилателната система на панкреаса, черен дроб;\nдихателна система: трахея, бели дробове, ларинкс;\nсензорни органи: вътрешното ухо и очите;\nрепродуктивна система. Прекурсорите на зародишните клетки се образуват;\nнервната система. Отделите на мозъка започват да се образуват;\nпродължават да се образуват крайници, има рудименти на краката;\nвърху лицето образуваха носната кухина и горната устна.\nНа шестата седмица дължина на ембриона достига около 5 мм.\nПлацентата започва да се образува. Но между нея и ембриона, кръвообращението все още не е образувано.\nОтделите на мозъка продължават да се образуват. На този етап от бременността, когато се извършва енцефалограмата, феталните мозъчни сигнали могат да бъдат фиксирани\nМускулите на лицето започват да се образуват, а самите очи. Те вече са по-изразени. Клепачите се образуват.\nСърцето завършва разделянето в камерите (атриум и вентрикули).\nРазвитието на уретерите започва, появяват се първични пъпки.\nЧастите на стомашно-чревния тракт започват да се образуват.\nСедма седмица - време за завършване оформяне на пъпната връв и установяване на маточната циркулация на плацентата. Храненето и дишането на фетуса сега се извършват чрез циркулиране на кръвта през съдовете на пъпната връв и плацентата.\nВ този период на бременност, ембрионът все още е наклонен. Размерът на главата е почти половината от размера на ембриона в тазовата част на тялото има малка опашка.\nДо края на седмицата дължината от короната до сакрума нараства до 15 мм.\nРазвитието на горните крайници продължава, пръстите са вече съвсем ясно видими, но все още са неразделени. Плодът започва да извършва спонтанни движения на дръжките, като реагира на стимули.\nОчите на седем седмици вече са добре оформени и покрити с клепачи, които предпазват от изсушаване. От двете страни на главата са оформени две двойки височини, бъдещи уши. Налице е отметка на носа. Интензивно развитие на мозъка.\nНа осмата седмица тялото на ембриона започва да се изправя. Важни системи и органи продължават да формират:\nНалице е интензивен растеж на главата и крайниците: горната и долната част. Забелязва се осификация на черепа на дългите кости на дръжките и краката. Между пръстите вече няма дермална мембрана.\nЛицето на детето е по-познато на човека. Тя е добре изразена клепачите, покрити с клепачи, има уши и улей, образуването на гъби завършва.\nНа осмата седмица започва бременността фетален период на развитие на плода.\nРазмерът на плода в началото на деветата седмица е приблизително 22 mm. До края на този период, -31 мм.\nСъдовете на плацентата се подобряват, плазмено-маточната кръвоносна система се подобрява.\nСформират се ставите на пръстите и пръстите на краката. Плодът активно се движи, поставя пръсти. Главата на детето се снижава, плътно притиска брадичката към гърдите си.\nПрез деветата седмица на бременността промени и сърдечно-съдовата система. Сърцето на детето прави до 150 удара в минута, изпомпва кръвта през кръвоносните съдове. Феталната кръв в състава й е абсолютно различна от кръвта на възрастен. Той съдържа само червени кръвни клетки.\nПрез този период органите на ендокринната система и мозъка активно се развиват, структурата на малкия мозък се формира, хрущялната тъкан се подобрява и образуването на гласните струни.\nДо края на десетата седмица детето започва да развива задника, изчезва преди съществуващата опашка. В матката плодът е в полуобелено състояние в свободно положение.\nВ отговор на стимулите, плодът вече не е хаотичен, но рефлекторни движения. Бебето прави движения, чувствайки контакт със стените на матката. Той завърта главата, завива и изтласква дръжките и краката, избутва настрани. Тъй като размерът на фетуса все още е много малък, жената не чувства тези движения.\nРазвитието на диафрагмата е завършено, се образува смученият рефлекс.\nВ края на тази седмица костно-паритоалният размер на плода се увеличава до 5 см. Феталното тяло все още е непропорционално. Детето има голяма глава, малък багажник, несъразмерно дълги ръце и къси крака във всички стави, които се навеждат и притискат към корема.\nОчите продължават да се развиват, образува се ириса, който в бъдеще определя цвета на очите.\nПлацентата в този период вече е достатъчно развита и добре изпълнява функциите си:\nпремахва обменните продукти и въглеродния диоксид;\nосигурява захранването с кислород и хранителни вещества на плода.\nПоловите органи се развиват според мъжкия или женския тип. Храносмилателната система се подобрява. Тънките черва се простират надълбоко, лежат, като възрастни, в цикъл. Започва перисталтика, периодично намалява. Детето преглъща.\nПрез дванадесетата седмица нервната система на бебето се подобрява. И въпреки факта, че мозъкът е все още малък, то точно повтаря структурата на мозъка на възрастен.\nРефлексните движения се подобряват. Фултът на този етап на развитие може да компресира юмрук в юмрука, като активно смуче палеца.\nВ кръвта на детето започват да се произвеждат левкоцити, се появяват отделни дихателни движения. Белодробните бели дробове не функционират до раждането, но бебето симулира дишането, извършвайки ритмични движения на гръдния кош.\nВ края на тази седмица плодът има добре маркирана врата, появяват се вежди и мигли.\nВ тринадесетата седмица на развитие размерът на плода е около 75 мм. Пропорциите на тялото се променят. Във връзка с тялото размерът на главата вече не е толкова голям. Удължени крайници: горни и долни.\nХраносмилателната и нервната системи продължават да се подобряват. Под долната и горната челюсти има ембриони от зъби за кърмачета.\nЛицето на бебето вече е напълно оформено, ясно видими уши, очи и нос.\nДо края на четиринадесетата седмица размерът на плода е вече 8-9 см. Пропорциите на тялото са по-познати. На лицето му се появяват брадичката и бузите, добре очертаният нос и чело. Повърхността на феталното тяло е покрита с косми, които изпълняват защитна функция и запазват смазването на кожата.\nКостите на плода се засилват, двигателната активност се засилва. Детето се извива, превръща се, прави плуващи движения.\nРазвитието на уретерите, пикочния мехур и бъбреците приключва. Ендокринната система се подобрява. Панкреасните клетки започват да произвеждат хипофизните клетки и инсулина.\nСексуалните органи се променят. При момичетата яйчниците "отиват" в тазовата кухина, простатната жлеза започва да се образува при момчета.\nВ четвъртия месец на бременността теглото на плода е 75 грама, размерът е 10 см. Кръвоносните съдове растат на дължина, стените им стават по-силни.\nВъв връзка с преглъщането на амниотична течност започва да се произвеждат оригиналните изпражнения.\nДо края на шестнадесетата седмица плодът вече има всички системи и органи. Бъбреците са активни, урината в малки количества се отделя всеки час в амниотичната течност.\nДетето на този етап на развитие е много тънка кожа. Кръвоносните съдове излъчват през нея, практически няма мастна тъкан. Кожата на детето е с яркочервен цвят, покрита с мазнини и пистолети.\nНа лицето, ребрата и ресничките са добре дефинирани. На пръстите се формират невенчета, покриващи ръба на нокътя фаланг.\nДетето започва да изгражда гримаси, образува се имитираща мускулатура. През този период се наблюдава усмивка и намръщен удар на веждите.\nРазмерът на плода е 14-15 cm, масата е около 150 g.\nПод все още тънката достатъчно кожа започва да се развива мастната подкожна тъкан. Млечните зъби, които продължават да се развиват, са покрити с дентин. Появяват се пъпки с трайни зъби.\nДетето започва да реагира на звукови стимули, активно се разклаща, когато има силни и остри звуци.\nПлодът променя позицията си. Главата му се повдига, копчетата се огъват в лактите, пръстите са стиснати в юмруци. Пулсирането на плода е по-изразено.\nРежимът на будност и сън се формира. Детето спи по-голямата част от времето.\nЕдна жена по това време вече може да усеща движението на детето като нежни трепери. Движенията на бебето стават по-активни, когато жената тревожи, което засяга емоционалното състояние на бебето.\nВ деветнадесетата седмица увисването става все по-осезаемо и често. Те вече могат да се усещат не само от майка, но и от други хора, с ръце на стомаха си.\nПодобрява ендокринната система на детето. Хипофизната жлеза, надбъбречните жлези, щитовидната жлеза и жлезите на жлезите на панкреаса функционират достатъчно.\nСъставът на кръвта се е променил напълно. В кръвта освен левкоцитите и червените кръвни клетки има лимфоцити и моноцити. В кръвообращението започва да участва в далака.\nДължината на феталното тяло се увеличава до 25 см, масата достига 340 грама.\nНалице е интензивно развитие на подкожна мастна тъкан. На дванадесетата седмица координацията на движението се подобрява, се появява миг рефлекс. Плодът може да затвори очите си, израженията на лицето се произнасят.\nДейността на детето се променя през целия ден. Той реагира с жестока бъркотия към задушевата стая и към силните шумове.\nПромените на този етап се характеризират с:\nУвеличен слой подкожна тъкан. Кожата на детето е набръчкана с множество гънки.\nМалко е свободен да се движи в маточната кухина може да се отблъскват от краката и ръцете на стената на матката, тегли кабел.\nНа двадесет и втората седмица размерът на главата вече е пропорционален на крайниците и багажника. Краката почти винаги се навеждат.\nГърбът на плода е напълно оформен. Има всички прешлени, стави и връзки. Костите стават все по-силни.\nПодобрява се нервната система на детето.\nМозъкът вече има неврони. Бебето се интересува от тялото: тя наклонява главата си, усеща лицето, краката, ръцете си и поставя пръстите си в устата си.\nСърцето значително увеличава размера, подобряват се функционалните възможности на сърдечно-съдовата система.\nНа двадесет и третата седмица от телесната маса на плода -500 грама, дължина около 30 см тяло. Кожата се синтезира пигмент, който засяга придобиване на ярко червено кожата. Мастната тъкан подкожно все още е тънък. Бебе изглежда набръчкана и тънки. Цялата кожата е покрита с мазнина, което е по-широко разпространен в тялото гънки: подмишниците, лакът, слабините.\nПоловите органи продължават да се развиват: момичетата имат яйчници, момчетата имат скротум.\nЧестотата на дишането на детето се увеличава до 50-60 пъти в минута.\nНа този етап на развитие има поглъщащ рефлекс. Детето постоянно поглъща амниотичната течност, в която има частици от смазване на кожата. Преглъщането на вода води до хълцане на детето, което може да се усети от жена под формата на ритмични движения.\nДетските движения стават все по-ясни. Дължината на тялото му е 30-32 см, масата до края на седмицата се увеличава до 600 грама. Зародишът заема почти цялото място в матката, но може да се обърне и да промени позицията си. Мускулите растат тежко.\nВ края на шестия месец детето има добре развити сетивни органи. Визията вече функционира и когато жената удари корема на ярката светлина на жената, детето затваря клепачите си.\nФултът, благодарение на добре развитото слух, вече отличава звуците и реагира съобразно с тях.\nИма емоционална връзка между детето и майката. Ако майката изпитва отрицателни емоции (меланхолия, страх, безпокойство), бебето изпитва същите чувства.\nНа двадесет и петата седмица кожата става еластична, броят на гънките и тяхната тежест намалява поради мастната подкожна тъкан.\nпреминавания интензивно развитие на костния мозък, който поема основната роля в хемопоезата върху себе си. Костите продължават да се укрепват.\nПо това време се образуват алвеолите - елементите на белодробната тъкан, които преди раждането на детето приличат на дефлирани топки без въздух. Те ще бъдат разгледани след първия вик на бебето.\nМускулната тъкан продължава да расте. Дължината на плода е 35 см, теглото е 760 г. Детето има омлет.\nГениталните органи продължават да се образуват.\nДвадесет и седма - двадесет и осма седмица\nДете в утробата е доста активно. Тя има добре функционираща щитовидна жлеза и панкреас, хипофизата. Създава се индивидуалният метаболизъм.\nПлодовете от тази възраст стават жизнеспособни. Натрупана мастна подкожна тъкан. Кожата все още е яркочервена, косата на косата постепенно започва да пада, оставайки на раменете и гърба.\nВеждите, ресничките и косите на главата стават по-тъмни. Детето отваря по-често очите си. Хрущялите на ушите и носа са все още меки.\nПрез този период, по-активни едно от двете церебрални полукълба функционира, което засяга кой в бъдеще ще бъде дете: ляво или дясно.\nПлодът е нараснал достатъчно. Той заема почти цялото пространство в матката, като се намира в определено положение: надолу на главата или на задните части. Ухитренето се чувства като периодичен трепет на ръцете и краката.\nНатоварването на сърдечно-съдовата система се увеличава. Белите дробове са подготвени за раждането на детето, повърхностноактивното вещество се произвежда. В мозъка се увеличава площта на кората и броят на конвулсиите.\nНа детето режимът на будност и промени в съня. Въпреки това, той продължава да спи повече, активно се движат по време на будност, което се чувства добре от майката.\nОчите на бебето вече са напълно оформени. Те са затворени по време на сън и са отворени по време на събуждането. Зародишът реагира на светлината, като разширява и свива зениците. Цветът на ириса на очите е син (същото за всички деца). След раждането се променя.\nРазмерът на мозъка се увеличава. На този етап тя е 25% от обема на мозъка на възрастните.\nВ края на тридесет и втората седмица, растежът на плодовете е 43-44 см, теглото - около 2000 грама. Детето в матката става все по-стегнато. Той се движи все по-малко. Позицията на плода е фиксирана. По това време е малко вероятно детето да се обърне.\nКожата става по-гладка и по-ярка, увеличава слоя мазнини. Слоят от защитната мазнина се увеличава, косата се избърсва все повече.\nМасата на сърцето се увеличава, образуването на алвеолите е почти пълно, тонът на кръвоносните съдове се покачва, мозъкът е вече напълно оформен.\nНа тридесет и четвърта седмица, черепните кости на детето са меки и подвижни, поради наличието на фонтанели, които ще се затварят след известно време след раждането.\nНа главата, косата расте активно, вземайки определен цвят, който също се променя след раждането.\nКостите са интензивно подсилени, а плодът започва да приема калций от тялото на майката. Бременните жени могат да развият спазми по това време.\nВсеки ден детето добавя 25-35 грама. В този момент теглото може да варира значително. Всички вътрешни органи на детето продължават да се подобряват.\nДетето става по-добре подхранвано. Мастният слой вече е добре развит, цветът на кожата е по-светъл. Белите дробове са напълно оформени. Хрущялът на носа и ушите са по-еластични и гъсти.\nНамаляването на храносмилателната система е приключило. В червата и стомаха има контракции, които стимулират натискането на храната.\nВисочината и теглото на детето се различават значително. Плодът е напълно готов за раждане.\n14 дни преди раждането бебето започва да се спуска и натиска върху костите на таза. Плацентата постепенно остарява, метаболитните процеси се влошават.\nЧетиридесет седмица матката започва да се свива. Бременната жена има усещания за болка в долната част на корема. Главата на фетуса е по-тясно свързана с тазовата кухина, шийката на матката е леко отворена.\nБлагодарение на мекотата и гъвкавостта на костите на черепа, главата на детето се променя и лесно преминава през родовия канал.\nКакво се случва в 8 седмица на бременността на акушерката\nКакво трябва да знам за деветата майчинска седмица на бременността?\nПета седмица на бременността: какво се случва с плода и майката?\nПърва седмица на бременни признаци и усещания, симптоми\nКолко седмици започва да се движи бебето\nКолко седмици трае първият триместър на бременността?\nОтделящи и близнаци близнаци\nБременност от първите дни на зачеването: всички факти\nКак близнаците се различават от близнаците: прилики и разлики\nКолко струва бебето на 21 седмици от бременността, на 5 месеца?\nШеста седмица от бременността: развитие на плода и усещане за бременна жена\nВ 10-тата седмица на бременността: развитие на плода, благополучие на майката\nКолко месеца са бременни на 22 седмици?\nПризнаци за бременност на 3-та седмица, как е зачеването\nuathetlesin.ru » къща » Бременност развитие на плода през седмица, усещане


Смяната на собствеността в "Левски"\n8 март 2019 11:11 7088 прочитания\nСпоред популярната теория собствениците на яхти са щастливи два пъти – когато си я купуват и когато я продадат. За собствениците на футболни клубове в България е валидно само второто. Малцина от по-успешните лица от бизнеса са се отървали от участта да издържат футболен клуб. И понеже рядко покупката е по тяхна инициатива, най-щастливият им ден вероятно е, когато им намерят наследник. В държава, в която бизнесът е силно политически зависим, вече изглежда почти невъзможно да се измъкнеш. Футболът се е превърнал в неофициална такса, за да ти се решат въпросите.\nПоредните промени, които бяха извършени в собствеността на футболния "Левски", само затвърдиха тенденцията. Реализирането на детската мечта на Спас Русев към "Левски" беше свързано със сделката за придобиването на БТК. След като част от патриотите направиха заявка за ограничения в рекламата на хазарта, на Васил Божков му се отвори неочакван апетит също да спаси сините. В случая с Русев вероятно му е струвало около 15 милиона лева. Само в първите си дни Божков влезе с поне 3 милиона лева, за да спаси клуба от фалит.\nСхемата не е нова, а е добре отработена. Веселин Марешки трябваше да спаси "Локомотив" (Пловдив) след само "петминутно убеждаване" от премиера Бойко Борисов, а след няколко месеца една от компаниите му получи стари дългове от 9 милиона лева от Военномедицинска академия. Не му трябваше дълго време да се колебае дали да остане във футбола, след като Борисов падна от власт. Собствениците на "Титан" почти докараха ЦСКА до фалит, но спечелиха редица поръчки за сметопочистване.\nЕдинственият проблем е, че новите собственици нямат интерес дългосрочно да се занимават с футбол, а само до решаването на бизнес проблема им или... до смяната на властта. След това остават дълговете и поредните заплахи за футболен фалит.\nфутболен клуб Васил Божков Бойко Борисов Спас Русев


Димитър Делчев: За Евроизборите търсим формулата, зад която да застанат демократично мислещите хора | stz24 Новини от Стара Загора и региона\nНачало > Новини от България > Политика > Димитър Делчев: За Евроизборите търсим формулата, зад която да застанат демократично мислещите хора\nПредстои Националният съвет на ДБГ да реши формата за участие във изборите и да подредим листата, каза Делчев\nЗа участието ни в изборите търсим онази формула, зад която да застанат демократично мислещите хора в България. С никого от управляващите не бихме се коалирали, те се провалиха във всички сектори и не проведоха никакви реформи. Ние сме за чистота в политиката и това ни кара да бъдем много внимателни в избора на партньори. Това заяви председателят на Движение България на гражданите Димитър Делчев.\nДелчев обясни, че голямата амбиция на ДБГ е не да изгражда нов Реформаторски блок, а нещо повече, което да е ясна алтернатива на статуквото. Скептичен съм, че ще успеем да постигнем договореност с Демократична България поради липса на време, но има достатъчно други партии в център-дясно, с които можем да започнем изграждането на новата формула, допълни той.\nПредстои Националният съвет на ДБГ да реши формата за участие във изборите и да подредим листата, каза още Делчев. По думите му близо 40 са номинираните кандидати за листата на ДБГ. Най-много са гласувалите за него и за зам.-председателя Найден Зеленогорски. Той посочи, че такива предложения има от Бургас, Пазарджик, Плевен и др. Листата ни ще е съобразена и с това каква кампания ще водим, допълни Делчев. Стремежът на ДБГ е да проведе свежа кампания, която да се открои на фона на очертаващата се сива агитация на останалите партии.\nДелчев е на мнение, че преференциалното гласуване не трябва да отпада, защото това е посягане на демократичното право на избор за личност.